"H. Nasikin iki minangka salah siji panutan kanggonisun. Isun kerep komunikasi bab perkembangan musik Banyuwangi. Ruwahe tau nganggit gendhing basa Using hang judhule Mandaneo (basa baku: Mandaneya)," gedigu jare Mbok Emilia Contessa penyanyi anake ruwahe Pak Hasan Ali, hang wis suwi kesuwur dadi penyanyi nasional. Malah karir nyanyine saiki diterusaken ring anake, Denada.
Merga kemampuane ring donya olah vokal, ruwahe H. Nasikin bengen dijaluki tulung ambi Ketua Dewan Kesenian Blambangan dhongkol Hasan Ali kanggo ngelatih vokal anake yaiku Emilia Hasan (aran kawitan penyanyi Emilia Contessa).
Asile hing sukur-sukur, gauran lagu "Delilah", teka "Singa Panggung Asia" bisa nembus jagat nasional teka kutha cilik ring pucuk wetan pulo Jawa.
"Minangka sak padha-padha seniman Banyuwangi, Isun tau ngejak ruwahe nyang Jakarta sak perlu golet celah karir ring Jakarta. Iyane Sun jaluk nyanyi ring show-nisun ring TAMAN ISMAIL MARZUKI. Kala semono ruwahe nggandhang lagu Jerman hang tepak hits," jare mbok Emil.
Jare Mbok Emil keplokane penonton seru ramene, luwar biyasah. Aju ruwahe ibuke Mbok Emil nawani nerusaken karire lan pindhah ring Jakarta.
"Isun hing weruh sakteruse naming iyane wurung pindhah merene. Eman setemene," jare Mbok Emil.
"Iyane wis nyulungi, kene seru kelangane. Muga-muga ruwahe husnul hotimah, disepura dosane lan ulih panggonan hang apik," pungkas Mbok Emil.
Kesuwur kelawan aran El Nasta (utawa El Nasco) Pak Nasikin setemene kawitane dudu kelebu seniman hang nguripi musik tradhisional kaya dene seniman ruwahe Machfud Hariyanto, Andang Chatib Yusuf utawa Bashir Noerdian lan liya-liyane.
Delengen bain teka aran julukane, H.Nasikin iku penyanyine grup band hang dhemen nggandhang lagu-lagu barat kelawan iringan gitar Hawai.
Taun 1961, iyane nggawe kumpulan band ambi Keluwarga Yulius Pattinaya ring Kampung Ujung. Ambi lalare keturunan Maluku H.Nasikin ajeg latihan ring Kampung Ujung ning umahe Lois Turangan, wong asal Menado hang mulang dadi guru SMP. Sing maido, iyane cukup kesuwur ring Banyuwangi. Merga band-e iki kerep diundang nang perkebunan-perkebunan sakperlu nekani undhangan kanggo wong duwe gawe kelebu iwuh kawinan ring perkebunan-perkebunan.
Kameraman asal Temenggungan hang uga kontributor Majalah Dewi iku ring taun 1963 tau miloni pestipal ring Semarang, makili Jawa Timur merga suwarane. Taping merujuk mekroke gendhing-gendhing tradhisional ring Banyuwangi sekira taun 1963-1964 bisa nggugah kesadharan gok Banyuwangi setemene lebih sugih ring seni, aju band-e ditinggal. Buru iyane ngelatih vokal lan nganggit gendhing-gendhing tradhisional.
(Reportase bareng Elvin ARTevac)
Redaktur menerima berbagai tulisan, kirimkan tulisan anda dengan mendaftar sebagai kontributor di sini. Mari ikut membangun basa Using dan Belambangan.